Szeged

Másik nevén a Napfényváros. A szervezett bűnözés uralta szegedi városállamot északról és keletről a Viharsarok, nyugatról pedig a Besenyők határolják.

A kialakulás
A szegedi Csillag börtönön keletkezett törést és a város 2013-as debreceni kiürítést követően Szeged városa hamarosan a délvidéki bűnözés melegágya lett. Hamarosan egyre nagyobb és nagyobb számban vonzotta a különböző bűnbandákat, akik részt akartak kaparintani maguknak a városból.

A bűnözési ráta az eget verte. Különböző bandák randalíroztak az utcákon, teljesen felemésztve a helyi rendfenntartó szerveket és a polgári milíciát - hamarosan ezek elhagyták a várost.

A káoszba fulladt városban hamarosan beállt egyfajta torz erőegyensúly, ahogy a különböző szervezetek felosztották egymás között a területeket. A bevándorló szerb és román tömegek egész negyedeket sajátítottak ki maguknak, megjelentek az etnikai alapon szerveződő klánok. Majd újabb óriási lakosságduzzasztást jelentettek a Kecskemét alól érkező éhező menekültek, akik már csak itt reméltek menedéket.

A feltóduló lakosságszám komoly nyersanyaghiányt eredményezett, ami nyomán a városi tanács teljesen leállt, 2014 nyarára gyakorlatilag a bandavezérek gyakorolták a hatalmat a város fölött.

A város szerepének kialakulása
Pár komolyabb üzleti érzékkel megáldott maffiavezér azonban előbbre tekintett a pitiáner háborúskodásnál és a menekültek között felfedezett pár egykori MOL szakembert gyűjtöttek össze. A segítségükkel helyreállított szeged olajkutak, bár kis mennyiségben, de így is újra elkezdték kitermelni az alföldi kőolajkészletet.

A kőolaj megjelenése mindent eldöntő erőhatalmi tényező lett. Az olajbárók váltak a város uraivá a következő években. Debrecen szégyellte, de vásárolt tőlük igen nagy mennyiségben. Az általuk felduzzasztott olajbárói kasszák pedig hamarosan felvásárolták Szeged összes fontosabb létesítményét. A bárók által restaurált polgármesteri szék nem volt más, mint egy üres ígéret a polgári jog visszaállítására. Ehelyett az egységbe fogott bűnbandák és az olajbárók kimeríthetetlennek tűnő pénzügyi forrásai gyakorolták a tényleges hatalmat. De legalább helyreállították a város stabilitását.

2019-ben a debreceni kínai közösség által szervezett Triád meggyilkolt egy tisztviselőt, aki a Garai Blokk értékes tagja volt. A felbőszült elnök ennek hatására az egész Köztársaság területéről kiűzte a kínai bevándorlókat, akik hatalmas tömegben vándoroltak Szegedre, ezzel feldúsítva a város kínai lakosságát és hatalmas erőfölényt adva a helyi Tridádoknak.

Garai halála után
2021-ig a bárók törekedtek a Debrecennel való jó kapcsolatra, attól való félelmükben hogy Garai Tibor esetleg megkísérelné visszacsatolni a várost a Magyar Köztársasághoz. Garai halála 2021/22 szilveszter estéjén hatalmas előrelépést jelentett a báróknak, akiket addig kötelezett a debreceni rezsim az olaj csak és kizárólag nekik történő szállításáról. A bárók feloldották a többi frakciót érintő embargót és jó pénzért kezdtek el szállítani a Jász Kaganátusnak és a kunoknak egyaránt üzemanyagot.

Az embargó feloldása kiváltotta a Köztársaság bosszúhadjáratát. A 2022 márciusában megindult offenzíva Szeged visszacsatolására és a szervezett bűnözés felszámolására indult, valójában az olajmonopólium visszaállítása volt a cél. Az üzemanyag nélkül maradt köztársasági csapatok már Kardos falujánál megtorpantak, ahol a bűnbandák szervezte irreguláris hadsereg és az ország különböző pontjairól szegedi zászlók alá sereglett zsoldoshadsereg ütött rajtuk és semmisítette meg a debreceni haderő jelentős részét.

Szeged ezzel kiharcolta teljes függetlenségét az északkeleti frakcióktól, teljesen önálló és elismert állammá válva.

Jelenleg
Az olajpénzekből feldúsított szegedi gazdaság 2033-ban is pörög, a magyarországi feketepiacok hálózatának pedig nem túl meglepő módon itt található a központja. Rengeteg komoly zsoldoscég tartja itt a bázisát, többek között a Vérebek is.